Naisliittolainen koko sydämellään 
Suomalaisen Naisliiton ja Hämeenlinnan yhdistyksen kunniajäsen, toimittaja Maija Kauppinen kuoli Hämeenlinnassa 84-vuotiaana 21.8. Hän oli syntynyt 15.12.1941 Iisalmessa. Helsingin yliopiston suomen kielen opintojen jälkeen Maijalle aukesi 1968 toimittajan ura Marttaliiton Emäntälehdessä. Sieltä hän siirtyi Pirkka-lehteen, jossa hän työskenteli 32 vuotta, viimeksi toimituspäällikkönä. 
Hän jäi eläkkeelle vuonna 2004 ja muutti kaksi vuotta myöhemmin puolisonsa Esko Tiilikaisen kanssa Hämeenlinnaan.
Maija oli Naistoimittajat-yhdistyksen puheenjohtajana vuonna 1991 ollut järjestämässä Espoon Hanasaareen ensimmäistä pohjoismaista tasa-arvoseminaaria, joka onnistui hyvin. Seminaariin otti osaa myös Naisjärjestöjen Keskusliiton silloinen pääsihteeri Leena Krohn, joka Maijan jäätyä eläkkeelle kutsui tämän Suomalaiseen Naisliittoon kertomaan työstään Pirkassa. Lähes saman tien hän kysyi Maijaa Suomalaisen Naisliiton Helsingin yhdistyksen 100-vuotisjuhlakirjan kirjoittajaksi. Kuin satakielten laulu ilmestyi 2007. 
Suomalaisesta Naisliitosta tuli kiinteä osa Maijan elämää. Hänestä tuli nopeasti kantava voima liitossa.  Hän oli Minna-lehden pitkäaikainen päätoimittaja. Hän toimi sääntöjen mukaiset maksimivuodet Suomalaisen Naisliiton ja liiton Hämeenlinnan yhdistyksen puheenjohtajana sekä Opetusneuvos Hilja Vilkemaan Stipendisäätiön varapuheenjohtajana ja hallituksen jäsenenä.
Alku Hämeenlinnassa oli dramaattinen. Maija Kauppinen ryhtyi pelastamaan hiipunutta Hämeenlinnan yhdistystä, jonka lopettamisesta oli jo sovittu. Hän sai Naisliitolta luvan ottaa Helsingin yhdistyksen jäsenyyden lisäksi puheenjohtajuuden Hämeenlinnassa. Lopetuspäätös peruttiin. Uuden vetäjän johdolla Hämeenlinnasta tuli Liiton aktiivisimpia yhdistyksiä. Maijasta tuli samalla näkyvä ja aktiivinen hämeenlinnalainen. 
Hän oli oman puheenjohtajakautensa jälkeen uupumattomana tukena ja mentorina seuraajilleen. Hänellä oli laajat verkostot, järjestöelämän hyvä tuntemus ja etiketti eri tilanteissa hallussa.
Maija vastasi pitkään Hämeenlinnan yhdistyksen ulkoisesta tiedottamisesta ja osallistui siinä ominaisuudessa hallituksen tilaisuuksiin. Hämeenlinnan yhdistyksessä perustetussa lukupiirissä Minnan salongissa juuri Maija oli usein se, joka alusti keskustelun kulloinkin käsittelyssä olleesta kirjasta. 
Hämeenlinnan yhdistyksen tämän syksyn 30-vuotisjuhlan valmisteluihin Maija osallistui vielä tiiviisti. 
Presidentti Sauli Niinistö myönsi Maija Kauppiselle Suomen Valkoisen Ruusun Ritarikunnan ritarimerkin 6.12.2013. Kun Helsingin yhdistys anoi kunniamerkkiä, perusteluna olivat Maija Kauppisen ansiot Minnan päätoimittajana.  
Yhdistys muistutti, että suomalainen yhteiskunta tarvitsee myönteisellä tavalla naisten saavutuksia sekä arkisia asioita käsitteleviä henkilöitä, kannustavaksi esimerkiksi muille naisille. Minna on eräs harvoista Suomessa enää julkaistavista naisasialehdistä.
Suomalainen Naisliitto täytti 110 vuotta 2017. Maija Kauppinen oli jälleen juhlakirjan – Valkoisia variksia ja helmikanoja – toimittaja. Hän kirjoitti siitä ison osan samalla, kun ohjasi kymmenkuntaa muuta kirjan kirjoittajaa.
Maija oli päätoimittajana myös Naisliiton vuonna 2022 julkaisemassa kirjassa Oi niitä aikoja – kun naiset murtavat lasikattoja. Kirjaan oli koottu 28 työelämäkertaa eri aloilla työskenteleviltä naisilta. Omassaan Maija kertoi nykyaikana hupaisalta tuntuvan jutun siitä, miten Marttaliitossa puututtiin hänen pukeutumiseensa.
”Pitkät housut työasuna oli 1960- ja 1970-luvullakin Marttaliitossa kuten monessa muussakin toimistossa kielletty. Tästä tietämättömänä menin eräänä päivänä kudotuissa aniliininpunaisissa trumpettihousuissa työhön. Kukaan konsulenteista ei sanonut sanaakaan, myös toimiston naiset vaikenivat. Viikon päästä oli johtokunnan kokous, jota johti SOK:n pääjohtajan puoliso. Kokouksen päätyttyä toiminnanjohtaja tuli kertomaan, että housuistani oli keskusteltu ja päätetty, että saan niihin edelleenkin pukeutua, koska olen nuori ja hoikka.”
Maija Kauppinen toimi Naisliiton monissa työryhmissä ja toimikunnissa. Yhdessä niistä päätettiin 2013 luoda Liitolle naisten elämäkertoja nettiin kokoava verkkojulkaisu Naisten Ääni. Maija kirjoitti sinne useita pienoiselämäkertoja, ja keräsi aineistoa uusiin vielä tämä kesänä. Hän oli alusta asti mukana nopean digitalisaation aiheuttamiin ongelmiin keskittyvässä Saavutettavuus-ryhmässä, josta tuli yksi liiton toimikunnista.
Eri lehtien avustamisen lisäksi Maija Kauppisesta sukeutui eläkevuosina tuottelias tietokirjailija. Hän kävi myös tiuhaan konserteissa, taidenäyttelyissä ja teatterissa. Maija oli pitkään Hämeenlinnan Seudun Taideyhdistyksen hallituksen jäsen. Wagnerin oopperat houkuttelivat konserttimatkoille ulkomaille.
Iisalmelaislähtöinen suku oli hänelle tärkeä. Hän oli veljiensä pojille monessa suhteessa inspiroiva täti. Tutkija-kirjailija Tomi Kauppinen kiittää tätiään omasta kasvustaan maailmankansalaiseksi, jota työ kuljettaa eri puolille maailmaa ja joka uskaltaa avata suunsa useammalla vieraalla kielellä.  Maija matkusti paljon sekä työmatkoilla että yksityisesti, kertoi matkoistaan suvun nuorille ja toi tuliaisia. Hän myös vei veljien poikia pienestä pitäen kulttuuritilaisuuksiin – museoihin, näyttelyihin, konsertteihin, oopperaan ja sirkukseen. Kestävästä kehityksestäkin perhepiirissä puhuttiin Maijan johdolla.
Maijan koti oli aina avoin tapaamisille. Usein hän kutsui Hämeenlinnan yhdistyksen hallituksen pitämään kokouksensa siellä. Maijan luona oli Saavutettavuus-toimikunnankin määrä pitää seuraava kokouksensa.
Maija Kauppinen jää mieleen hienona, viisaana ihmisenä ja aitona diplomaattina ajoittain kuohuvassakin järjestöelämässä.

